## Naputak o sastavljanju financijskog izvješća proračuna i proračunskih korisnika za razdoblje siječanj-lipanj

### NN 51/1996 (26.6.1996.), Naputak o sastavljanju financijskog izvješća proračuna i proračunskih korisnika za razdoblje siječanj-lipanj

# **MINISTARSTVO FINANCIJA**

Na temelju članka 54. stavka (2), a u svezi s člankom 40. stavkom (1),
Zakona o proračunu ("Narodne novine", broj 92/94) i na temelju članka 19.
stavak (2) Uredbe o računovodstvu proračuna ("Narodne novine", broj 96/94),
ministar financija donosi

## **NAPUTAK**

### **O SASTAVLJANJU FINANCIJSKOG IZVJEŠĆA PRORAČUNA I PRORAČUNSKIH KORISNIKA ZA RAZDOBLJE SIJEČANJ - LIPANJ**

Članak 1.

Ovim Naputkom uređuje se sadržaj i oblik financijskog izvješća, način
unošenja podataka u financijsko izvješće te predočavanje financijskog izvješća
za razdoblje siječanj - lipanj.

Članak 2.

Odredbe ovog Naputka odnose se na sve obveznike iz članka 2. Uredbe
o računovodstvu proračuna ("Narodne novine", broj 96/94).

Članak 3.

Za razdoblje siječanj - lipanj sastavlja se financijsko izvješće prema
podacima iz Glavne knjige I.

Podaci se unose u obrazac Financijsko izvješće o planiranim i ostvarenim
prihodima i izdacima za razdoblje siječanj - lipanj (PR - PI), koji je
sastavni dio ovog Naputka.

Članak 4.

Obrazac Financijsko izvješće o planiranim i ostvarenim prihodima i izdacima
za razdoblje siječanj - lipanj (PR - PI) sadrži:

1. U zaglavlju obrasca popunjavaju se sljedeći podaci:

- redak "nadležno ministarstvo" i "agencija" popunjavaju jedinice koje
se financiraju iz državnog proračuna;

- izvanproračunski fond ne popunjava redak "agencija" i "proračunski
korisnik";

- jedinica lokalne samouprave i uprave ispod naziva "Republika Hrvatska",
upisuje svoj puni naziv;

- redak "šifarska oznaka", proračunski korisnik popunjava šifru propisanu
odgovarajućim aktom, a dok je nema popunjava šifru djelatnosti. Svi ostali
popunjavaju ovaj redak kao šifru djelatnosti;

- u predviđene retke upisuju se još matični broj i broj žiro-računa.

2. U obrazac se unose podaci prema pojedinim računima odnosno pozicijama
predviđenim u samom obrascu i to:

- stupac 4 - planirani podaci za razdoblje siječanj - prosinac tekuće
godine;

- stupac 5 - planirani podaci za razdoblje siječanj - lipanj tekuće
godine;

- stupac 6 - podaci o ostvarenim prihodima i izvršenim izdacima za razdoblje
siječanj - lipanj tekuće godine;

- stupac 7 - indeks ostvarenih prihoda i izvršenih izdataka u razdoblju
siječanj - lipanj u odnosu na planirane podatke za razdoblje siječanj -
prosinac tekuće godine;

- stupac 8 - indeks ostvarenih prihoda i izvršenih izdataka u razdoblju
siječanj - lipanj u odnosu na planirane podatke za isto razdoblje tekuće
godine.

Skupina računa - 810 - Amortizacija danih državnih zajmova je odbitna
stavka na poziciji izdataka.

U obrazac se unose podaci onih računa na kojima je tijekom razdoblja
siječanj - lipanj bio planirani iznos odnosno postojala transakcija.

Članak 5.

Proračunski korisnici koji imaju planirane svote u okviru glave državnog
proračuna, dužni su usuglasiti podatke za razdoblje siječanj-lipanj s nadležnim
ministarstvom odnosno sa Ministarstvom financija.

Članak 6.

Financijsko izvješće za razdoblje siječanj - lipanj proračunski korisnici
dostavljaju do 15. srpnja tekuće godine i to:

- Državnom uredu za reviziju;

- nadležnom ministarstvu odnosno Ministarstvu financija ako se neposredno
financiraju iz državnog proračuna;

- Zavodu za platni promet.

Članak 7.

Nadležna ministarstva sastavljaju zbrojno financijsko izvješće svih
proračunskih korisnika koji su u djelokrugu odnosnog ministarstva i dostavljaju
ga Ministarstvu financija do 31. srpnja tekuće godine.

Uz zbrojno polugodišnje izvješće nadležna ministarstva dostavljaju Ministarstvu
financija i objašnjenja moguće nastalih odstupanja od planiranih svota.

Članak 8.

Ovaj Naputak stupa na snagu danom objave u "Narodnim novinama".

Klasa: 400-06/96-01/13

Urbroj: 513-06/96-6

Zagreb, 18. lipnja 1996.

Ministar financija

**mr. Božo Prka,** v. r.

![](dodatni/364868.gif)

![](dodatni/364869.gif)

![](dodatni/364870.gif)

![](dodatni/364871.gif)

Naputak, NN 51/1996-965